कक्राझार जिल्लानि दतमा ब्लकनि सिङाव थानाय  सारागुरि आरो गंगार जावफ्लं गामिनि गेजेरजों बोहैलांनाय दैमायाव केनेल  खाथिं जावनाय हाबाफारिखौ मावजेन्नो बिमा गंगानि मुङाव फुजा होदों । बे फुजा होनाय हाबाफारि आव 29 नं सोनाब कक्राझार बिधान सभा बियाबनि  एम एल ए मानगोनां रबिराब नार्जारी बाहागो लायो । केनेल खाथिं जावनाय हाबाफारिखौ मोजाङै मोजां मावफुंनो हायो बिनि थाखाय  8 नं दतमा बि टि सि बियाबनि बि पि एफ दोलोनि बिजाथि फ्रकास बसुमतारी बिथांआ रिबन हानाय हाबाफारि जों हाबाफारिखौ बेखेवना होयो । बे केनेल खाथिं जावनाय हाबाफारिनि फुजा होनाय हाबाफारियाव एम एल ए रबिराब नार्जारीआ खौरांगिरिनि सिगांङाव फोरमायोदि, लंङा दैया हिमालय हाजोनिफ्राय बोहैनानै थोंजोङै ब्रह्मफुत्र दैमासिम बोहैलांङो। लंङा दैया जोबोत दाहार (Current ) गोनां आरो बे दैया बोसोरफ्रोमबो खुरखाव खुरसि खालाम नानै साखाथियाव थानाय गामिफोरखौ असान्थि खालाम फैयो। माथावरि खुरखानायनिफ्राय सारागुरि आरो गंगार जावफ्लं गामिनि सुबुंफोरखौ रैखाथि होनो बि पि एफ राजखान्थि हान्जानि बिजाथि फ्रकास बसुमतारी गावनि फखेतनिफ्रायनो केनेल खाथिं जावनाय बिबानखौ रूजुनदों। खैफोदनि समाव जेरैहाय नोंथांमोन्जों गसंफादों नोंथांमोनहा बिथांखौ हेफाजाब हो होन्नानै राय्जो फोरखौ मानगोनां एम एल ए बिथांङा खावलायो। बि पि एफ राजखान्थि हान्जाया राय्जो फोरखौ अन्सायनो थाखाय जोनोम मोन्दों आरो खैफोदनि समाव हेफाजाब होलांबाय थागोन होननानै बुंथियो। आरो केनेल खाथिं जावनायनि जेबो सिमा गैया जेब्लासिम बे खेंख्रा खेंख्रि बोहैनाया थोंजोङै बोहैलांङो अब्ला सिम हाबाफारिया सोलिबायथागोन होन्नानै फोरमायो।     29 नं सोनाब कक्राझार बिधान सभा एम एल ए रबिराम नार्जारीआ बुंबावयोदि बियाबनि सिंङाव गोबां दाहार गोनां दै दं बेफोरनि माथावरि खुरखानायखौ होबथानो MLA फाननि से खौथिल’ रांङा सौहाया बेखायनो आसाम सरकार आरो भारत सरकारआ बिनि सायाव राहा लानांगौ होन्नानै बुङो आरो NABARD  आरो  बादि दै बाना होबथाग्रा गोबां बिफान फोर दङ जाहाथे बे बिफाना मातावरि खुरखानाय खौ होबथानो गिदोर गिदिर बिथांखि लाबोनांगौ होन्नानै बुङो।